Document ID: 31985R0220

*****
ΚΑΝΟΝΙΣΜΟΣ (ΕΟΚ) αριθ. 220/85 ΤΗΣ ΕΠΙΤΡΟΠΗΣ
της 29ης Ιανουαρίου 1985
για την τροποποίηση του κανονισμού (ΕΟΚ) αριθ. 1495/80 περί της θεσπίσεως εκτελεστικών διατάξεων ορισμένων ρυθμίσεων των άρθρων 1, 3 και 8 του κανονισμού (ΕΟΚ) αριθ. 1224/80 του Συμβουλίου περί της δασμολογητέας αξίας των εμπορευμάτων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1224/80 του Συμβουλίου της 28ης Μαΐου 1980 περί της δασμολογητέας αξίας των εμπορευμάτων (1), όπως τροποποιήθηκε από τον κανονισμό (ΕΟΚ) αριθ. 3193/80 (2), και ιδίως το άρθρο 19 παράγραφος 1 στοιχείο β),
Εκτιμώντας:
ότι, με σκοπό την εξασφάλιση ομοιόμορφης εφαρμογής των διατάξεων του κανονισμού (ΕΟΚ) αριθ. 1224/80, ο κανονισμός (ΕΟΚ) αριθ. 1495/80 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 1580/81 (4), προβλέπει εκτελεστικές διατάξεις ορισμένων ρυθμίσεων των άρθρων 1, 3 και 8 του κανονισμού αυτού·
ότι το άρθρο 3 στοιχείο γ) του κανονισμού (ΕΟΚ) αριθ. 1495/80 ρυθμίζει το ποσό των τόκων που καταβάλλεται βάσει συμφωνίας χρηματοδοτήσεως σχετικής με την αγορά των εισαγομένων εμπορευμάτων·
ότι τα συμβαλλόμενα μέρη στη συμφωνία περί εφαρμογής του άρθρου VII της Γενικής Συμφωνίας Δασμών και Εμπορίου η οποία έχει συναφθεί στα πλαίσια των πολυμερών εμπορικών διαπραγματεύσεων που πραγματοποιήθηκαν από το 1973 έως το 1979, όταν συναντήθηκαν στο πλαίσιο της επιτροπής που συστήθηκε σύμφωνα με το άρθρο 18 παράγραφος 1 της εν λόγω συμφωνίας, αποφάσισαν να υιοθετηθεί για τους σκοπούς της δασμολογητέας αξίας ομοιόμορφη διευθέτηση του ποσού των τόκων που καταβάλλεται βάσει συμφωνίας χρηματοδοτήσεως σχετικής με την αγορά των εισαγομένων εμπορευμάτων·
ότι, αποδεχόμενη την απόφαση, η Κοινότητα ανέλαβε την υποχρέωση να εξασφαλίσει ότι οι ρυθμίσεις της ως προς τη δασμολογητέα αξία θα είναι σύμφωνες με τις διατάξεις της απόφασης αυτής·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Δασμολογητέας Αξίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1495/80 τροποποιείται ως εξής:
1. Η φράση «των άρθρων 1, 3 και 8» απαλείφεται από τον τίτλο.
2. Το άρθρο 3 αντικαθίσταται από το ακόλουθο κείμενο:
«Άρθρο 3
1. Υπό τον όρο ότι διακρίνονται από την πράγματι πληρωθείσα ή πληρωτέα τιμή, τα κατωτέρω στοιχεία δεν πρέπει να περιλαμβάνονται στη δασμολογητέα αξία που καθορίζεται κατ' εφαρμογή του άρθρου 3 του κανονισμού (ΕΟΚ) αριθ. 1224/80:
α) έξοδα σχετικά με το δικαίωμα αναπαραγωγής των εμπορευμάτων που εισάγονται στην Κοινότητα·
β) προμήθειες αγοράς.
2. Το ποσό των τόκων που καταβάλλεται βάσει συμφωνίας χρηματοδοτήσεως που έχει συνάψει ο αγοραστής και αφορά την αγορά εισαγομένων εμπορευμάτων δεν περιλαμβάνεται στη δασμολογητέα αξία που καθορίζεται κατ' εφαρμογή του κανονισμού (ΕΟΚ) αριθ. 1224/80, υπό τον όρο ότι:
α) το ποσό των τόκων διακρίνεται από την πράγματι πληρωθείσα ή πληρωτέα τιμή για τα εμπορεύματα·
β) η συμφωνία χρηματοδοτήσεως έχει συναφθεί εγγράφως·
γ) σε περίπτωση που ζητηθεί, ο αγοραστής μπορεί να αποδείξει ότι:
- αυτού του είδους τα εμπορεύματα πράγματι πωλούνται στην τιμή που δηλώθηκε σαν πράγματι πληρωθείσα ή πληρωτέα, και
- το αιτούμενο επιτόκιο δεν υπερβαίνει το επίπεδο επιτοκίων που επικρατεί γι' αυτού του είδους τις συναλλαγές στη χώρα και στο χρόνο όπου συμφωνήθηκε η χρηματοδότηση.
3. Οι διατάξεις της παραγράφου 2 εφαρμόζονται κατ' αναλογία όταν η δασμολογητέα αξία καθορίζεται με άλλες μεθόδους εκτός από αυτή της συναλλακτικής αξίας.
4. Οι διατάξεις των παραγράφων 2 και 3 εφαρμόζονται ανεξάρτητα από το αν η χρηματοδότηση πραγματοποιείται από τον πωλητή, τράπεζα ή άλλο φυσικό ή νομικό πρόσωπο.»
Άρθρο 2
1. Ο παρών κανονισμός αρχίζει να ισχύει την 1η Μαρτίου 1985.
2. Οι διατάξεις του άρθρου 3 στοιχείο γ) του κανονισμού (ΕΟΚ) αριθ. 1495/80 εξακολουθούν να εφαρμόζονται στα εμπορεύματα για τα οποία η χρονική στιγμή που λαμβάνεται υπόψη για τον καθορισμό της δασμολογητέας αξίας είναι προγενέστερη της 1ης Μαρτίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Ιανουαρίου 1985.

Labels: 3